Document ID: 32014R1346

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1346/2014 ΤΗΣ ΕΠΙΤΡΟΠΉΣ της 17ης Δεκεμβρίου 2014 για την επιβολή οριστικού δασμού αντιντάμπινγκ στις εισαγωγές σουλφανιλικού οξέος καταγωγής Λαϊκής Δημοκρατίας της Κίνας και την κατάργηση του οριστικού δασμού αντιντάμπινγκ στις εισαγωγές σουλφανιλικού οξέος καταγωγής Ινδίας ύστερα από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του κανονισμού (ΕΚ) αριθ. 1225/2009 του Συμβουλίου Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 9 και το άρθρο 11 παράγραφος 2, Εκτιμώντας τα ακόλουθα: A. ΔΙΑΔΙΚΑΣΙΑ 1. Ισχύοντα μέτρα (1) Τον Ιούλιο του 2002, με τον κανονισμό (ΕΚ) αριθ. 1339/2002 (2) το Συμβούλιο επέβαλε οριστικό δασμό αντιντάμπινγκ 21 % στις εισαγωγές σουλφανιλικού οξέος καταγωγής Λαϊκής Δημοκρατίας της Κίνας («ΛΔΚ») και οριστικό δασμό αντιντάμπινγκ 18,3 % στις εισαγωγές σουλφανιλικού οξέος καταγωγής Ινδίας («η αρχική έρευνα»). (2) Με τον κανονισμό (ΕΚ) αριθ. 1338/2002 (3), το Συμβούλιο επέβαλε οριστικό αντισταθμιστικό δασμό 7,1 % στις εισαγωγές σουλφανιλικού οξέος καταγωγής Ινδίας. (3) Με την απόφαση 2002/611/ΕΚ (4), η Επιτροπή αποδέχτηκε ανάληψη υποχρέωσης ως προς τις τιμές όσον αφορά τα μέτρα αντιντάμπινγκ και αντεπιδοτήσεων στις εισαγωγές από την Ινδία η οποία προτάθηκε από έναν ινδό παραγωγό-εξαγωγέα, και συγκεκριμένα την Kokan Synthetics and Chemicals Pvt. Ltd («Kokan»). (4) Τον Φεβρουάριο του 2004, με τον κανονισμό (ΕΚ) αριθ. 236/2004 (5), το Συμβούλιο αύξησε τον οριστικό δασμό αντιντάμπινγκ που εφαρμόζεται στις εισαγωγές σουλφανιλικού οξέος καταγωγής ΛΔΚ από 21 % σε 33,7 % κατόπιν νέας έρευνας κατά των απορροφήσεων. (5) Τον Μάρτιο του 2004, με την απόφαση 2004/255/ΕΚ (6) της Επιτροπής, η Επιτροπή κατήργησε την απόφαση 2002/611/ΕΚ κατόπιν εθελοντικής ανάκλησης της ανάληψης υποχρέωσης από την Kokan. (6) Με την απόφαση 2006/37/ΕΚ (7), η Επιτροπή αποδέχτηκε νέα ανάληψη υποχρέωσης όσον αφορά τα μέτρα αντιντάμπινγκ και αντεπιδοτήσεων στις εισαγωγές από την Ινδία η οποία προτάθηκε από την Kokan. Οι κανονισμοί (ΕΚ) αριθ. 1338/2002 και (ΕΚ) αριθ. 1339/2002 τροποποιήθηκαν συνεπώς με τον κανονισμό (ΕΚ) αριθ. 123/2006 (8). (7) Με τον κανονισμό (ΕΚ) αριθ. 1000/2008 (9), το Συμβούλιο επέβαλε δασμό αντιντάμπινγκ στις εισαγωγές σουλφανιλικού οξέος καταγωγής ΛΔΚ και Ινδίας ύστερα από επανεξέταση ενόψει της λήξης ισχύος των μέτρων. Με τον κανονισμό (ΕΚ) αριθ. 1010/2008 (10), το Συμβούλιο επέβαλε οριστικό αντισταθμιστικό δασμό στις εισαγωγές σουλφανιλικού οξέος καταγωγής Ινδίας και τροποποίησε το επίπεδο του δασμού αντιντάμπινγκ στις ινδικές εισαγωγές σουλφανιλικού οξέος ύστερα από επανεξέταση ενόψει της λήξης ισχύος των μέτρων και ενδιάμεση επανεξέταση. 2. Αίτηση επανεξέτασης ενόψει της λήξης της ισχύος των μέτρων (8) Μετά τη δημοσίευση ανακοίνωσης για την επικείμενη λήξη (11) των ισχυόντων μέτρων αντιντάμπινγκ στις εισαγωγές από τη ΛΔΚ και την Ινδία, η Επιτροπή έλαβε την 1η Ιουλίου 2013 αίτηση επανεξέτασης ενόψει της λήξης ισχύος αυτών των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009. Η αίτηση υποβλήθηκε από την εταιρεία CUF - Quimicos Industriais («ο αιτών» ή «η CUF»), τον μοναδικό παραγωγό σουλφανιλικού οξέος στην Ένωση, ο οποίος αντιπροσωπεύει συνεπώς το 100 % της ενωσιακής παραγωγής. (9) Η αίτηση βασίστηκε στον λόγο ότι η λήξη των μέτρων θα κατέληγε ενδεχομένως στη συνέχιση του ντάμπινγκ και στην επανάληψη της ζημίας για τον ενωσιακό κλάδο παραγωγής. 3. Έναρξη επανεξέτασης ενόψει της λήξης της ισχύος των μέτρων (10) Η Επιτροπή, αφού διαπίστωσε, έπειτα από διαβούλευση με τη συμβουλευτική επιτροπή, ότι υφίστανται επαρκή στοιχεία για την έναρξη επανεξέτασης ενόψει της λήξης της ισχύος των μέτρων, ανήγγειλε στις 16 Οκτωβρίου 2013, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (12) («ανακοίνωση για την έναρξη»), την έναρξη επανεξέτασης ενόψει της λήξης της ισχύος των μέτρων, σύμφωνα με το άρθρο 11 παράγραφος 2 του βασικού κανονισμού. 4. Παράλληλη έρευνα (11) Η Επιτροπή, με ανακοίνωση για την έναρξη που δημοσιεύθηκε στην Επίσημη Εφημερίδα της Ευρωπαϊκής Ένωσης στις 16 Οκτωβρίου 2013 (13), ξεκίνησε επίσης έρευνα επανεξέτασης ενόψει της λήξης της ισχύος των μέτρων, σύμφωνα με το άρθρο 18 του κανονισμού (ΕΚ) αριθ. 597/2009, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (14), όσον αφορά τα ισχύοντα αντισταθμιστικά μέτρα στις εισαγωγές σουλφανιλικού οξέος καταγωγής Ινδίας. 5. Έρευνα 5.1. Περίοδος έρευνας επανεξέτασης και εξεταζόμενη περίοδος (12) Η έρευνα με αντικείμενο τη συνέχιση ή την επανάληψη της πρακτικής ντάμπινγκ κάλυψε την περίοδο από την 1η Οκτωβρίου 2012 έως τις 30 Σεπτεμβρίου 2013 («περίοδος της έρευνας επανεξέτασης» ή «ΠΕΕ»). Η εξέταση των τάσεων που είχαν σημασία για την εκτίμηση της πιθανότητας συνέχισης ή επανάληψης της ζημίας κάλυψε την περίοδο από την 1η Ιανουαρίου 2010 έως τη λήξη της περιόδου έρευνας επανεξέτασης, στις 30 Σεπτεμβρίου 2013 («η εξεταζόμενη περίοδος»). 5.2. Ενδιαφερόμενα μέρη (13) Η Επιτροπή ενημέρωσε επίσημα τον αιτούντα, τους παραγωγούς-εξαγωγείς στη ΛΔΚ και στην Ινδία, τους εισαγωγείς, τους χρήστες που είναι γνωστό ότι ενδιαφέρονται και τους εκπροσώπους των χωρών εξαγωγής σχετικά με την έναρξη της επανεξέτασης ενόψει της λήξης ισχύος των μέτρων. Τα ενδιαφερόμενα μέρη είχαν τη δυνατότητα να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη της διαδικασίας. (14) Καθώς ο μοναδικός ενωσιακός παραγωγός ήταν το μόνο ενδιαφερόμενο μέρος που το ζήτησε, του δόθηκε η δυνατότητα ακρόασης. 5.3. Δειγματοληψία (15) Ενόψει του εμφανώς υψηλού αριθμού παραγωγών-εξαγωγέων της Ινδίας και της ΛΔΚ και μη συνδεδεμένων εισαγωγέων στην Ένωση, στην ανακοίνωση για την έναρξη εξετάστηκε η πιθανότητα διενέργειας δειγματοληψίας για τα μέρη αυτά, σύμφωνα με το άρθρο 17 του βασικού κανονισμού. Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, ζητήθηκε από τα ανωτέρω μέρη να αναγγελθούν, ερχόμενοι σε επαφή με την Επιτροπή εντός 15 ημερών από την έναρξη της επανεξέτασης και να παράσχουν στην Επιτροπή τις πληροφορίες που ζητούνται στην ανακοίνωση για την έναρξη. (16) Η Επιτροπή έλαβε απαντήσεις στο έντυπο δειγματοληψίας από δύο ινδούς παραγωγούς-εξαγωγείς και καμία απάντηση από κινέζους παραγωγούς-εξαγωγείς. Συνεπώς, δεν πραγματοποιήθηκε καμία δειγματοληψία. (17) Ένας μη συνδεδεμένος εισαγωγέας απάντησε στο έντυπο δειγματοληψίας όμως αυτός δεν εισήγαγε το υπό εξέταση προϊόν από τις ενδιαφερόμενες χώρες και δεν απάντησε στο ερωτηματολόγιο. Ως εκ τούτου, δεν εφαρμόστηκε δειγματοληψία. (18) Εφόσον υπάρχει μόνον ένας ενωσιακός παραγωγός, η δειγματοληψία δεν εφαρμόστηκε για τους ενωσιακούς παραγωγούς. 5.4. Έρευνα (19) Η Επιτροπή αναζήτησε και επαλήθευσε όλα τα στοιχεία που έκρινε απαραίτητα για τον προσδιορισμό, αφενός, της πιθανότητας συνέχισης ή επανάληψης του ντάμπινγκ και της επακόλουθης ζημίας και, αφετέρου, του συμφέροντος της Ένωσης. Η Επιτροπή απέστειλε ερωτηματολόγια στον μοναδικό ενωσιακό παραγωγό, στους δύο παραγωγούς-εξαγωγείς στην Ινδία, σε γνωστούς εισαγωγείς και σε ενωσιακούς χρήστες. (20) Από τους δύο ινδούς παραγωγούς-εξαγωγείς, μόνον ο ένας (Kokan Synthetics & Chemicals Pvt. Ltd) υπέβαλε πλήρη απάντηση. Ο συγκεκριμένος ινδός παραγωγός αντιπροσώπευε σημαντικό μέρος των συνολικών ινδικών εξαγωγών στην Ένωση κατά την περίοδο της έρευνας επανεξέτασης. (21) Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: α) Ενωσιακός παραγωγός: - CUF - Quimicos Industriais, Estarreja, Πορτογαλία β) Παραγωγός-εξαγωγέας και παραγωγός ανάλογης χώρας: - Kokan Synthetics & Chemicals Pvt. Ltd., Khed, Ινδία γ) Ενωσιακοί χρήστες: - Blankophor GmbH, Leverkusen, Γερμανία - Hovione Farmaciencia SA, Loures, Πορτογαλία - IGCAR Chemicals, S.L., Rubi, Ισπανία. B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ (22) Το υπό εξέταση προϊόν είναι το ίδιο με την αρχική έρευνα, δηλαδή σουλφανιλικό οξύ που υπάγεται στον κωδικό ΣΟ ex 2921 42 10 (κωδικός TARIC 2921420060). Υπάρχουν δύο ποιότητες σουλφανιλικού οξέος, που προσδιορίζονται ανάλογα με το βαθμό καθαρότητάς τους: ένα προϊόν τεχνικής καθαρότητας και ένα καθαρό προϊόν. Επιπλέον, το καθαρό προϊόν μερικές φορές διατίθεται στο εμπόριο υπό μορφή άλατος του σουλφανιλικού οξέος. Το σουλφανιλικό οξύ χρησιμοποιείται ως πρώτη ύλη στην παραγωγή φθοριζόντων λευκαντικών, πρόσθετων σκυροδέματος, χρωστικών τροφίμων και βαφών ειδικών χρήσεων. Ελήφθη επίσης υπόψη η περιορισμένη χρήση από τη φαρμακοβιομηχανία. Παρότι δεν αμφισβητείται ότι και οι δύο ποιότητες έχουν τα ίδια φυσικά, χημικά και τεχνικά χαρακτηριστικά και ως εκ τούτου θεωρούνται ότι αποτελούν ένα προϊόν, είναι σημαντικό να σημειωθεί ότι η έρευνα έδειξε ότι, στην πράξη, η εναλλαξιμότητα είναι περιορισμένη. Συγκεκριμένα, οι χρήστες που βασίζονται σε καθαρό σουλφανιλικό οξύ μπορούν να χρησιμοποιήσουν το προϊόν τεχνικής καθαρότητας μόνο σε περίπτωση που οι ίδιοι μπορούσαν να προβούν σε περαιτέρω καθαρισμό του. Οι χρήστες που χρειάζονται ή προτιμούν σουλφανιλικό οξύ τεχνικής καθαρότητας μπορούν θεωρητικά να χρησιμοποιήσουν καθαρό προϊόν, ωστόσο λόγω της διαφοράς στην τιμή (20 % - 25 %) η λύση αυτή δεν είναι οικονομικά βιώσιμη. (23) Το σουλφανιλικό οξύ είναι ένα χημικώς καθαρό βασικό προϊόν και τα βασικά φυσικά, χημικά και τεχνικά χαρακτηριστικά του είναι συγκρίσιμα, ανεξαρτήτως της χώρας προέλευσής του. Συνεπώς, διαπιστώθηκε ότι το υπό εξέταση προϊόν και τα προϊόντα που κατασκευάζονται και πωλούνται από τους παραγωγούς-εξαγωγείς που βρίσκονται στις ενδιαφερόμενες χώρες στην εγχώρια αγορά τους καθώς και σε τρίτες χώρες, καθώς επίσης και εκείνα που κατασκευάζονται και πωλούνται από τον ενωσιακό παραγωγό στην ενωσιακή αγορά, έχουν τα ίδια βασικά φυσικά και χημικά χαρακτηριστικά και ουσιαστικά τις ίδιες χρήσεις και, συνεπώς, θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού. Γ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ (24) Σύμφωνα με το άρθρο 11 παράγραφος 2 του βασικού κανονισμού, η Επιτροπή εξέτασε κατά πόσον υπάρχει επί του παρόντος πρακτική ντάμπινγκ και κατά πόσον η πρακτική αυτή ενδέχεται να συνεχιστεί ή να επαναληφθεί σε περίπτωση λήξης ισχύος των μέτρων που εφαρμόζονται σε σχέση με ορισμένες εισαγωγές από τη ΛΔΚ και την Ινδία. 1. Προκαταρκτικές παρατηρήσεις 1.1. ΛΔΚ (25) Με την έναρξη της επανεξέτασης ενόψει της λήξης ισχύος των μέτρων, η Επιτροπή επικοινώνησε με 39 γνωστούς κινέζους παραγωγούς-εξαγωγείς και τις κινεζικές αρχές. Κανείς από αυτούς τους παραγωγούς δεν εκδήλωσε ενδιαφέρον για να συνεργαστεί. (26) Η Επιτροπή ενημέρωσε τις κινεζικές αρχές και τους ενδιαφερόμενους παραγωγούς-εξαγωγείς για την πρόθεσή της να χρησιμοποιήσει τα βέλτιστα στοιχεία για τα συμπεράσματά της βάσει του άρθρου 18 του βασικού κανονισμού. Τα μέρη δεν υπέβαλαν καμία παρατήρηση εν προκειμένω. (27) Συνεπώς, τα συμπεράσματα σχετικά με την ύπαρξη και την πιθανότητα επανάληψης της πρακτικής ντάμπινγκ έπρεπε να βασίζονται σε διαθέσιμα στοιχεία, δηλαδή πληροφορίες που υπέβαλε ο αιτών, ειδικότερα τις πληροφορίες που περιλαμβάνονται στην αίτηση επανεξέτασης και δεδομένα της Eurostat. (28) Ελάχιστη μόνο ποσότητα του υπό εξέταση προϊόντος εισήχθη από τη ΛΔΚ στην Ένωση κατά την περίοδο της έρευνας επανεξέτασης. 1.2. Ινδία (29) Με την έναρξη της επανεξέτασης ενόψει της λήξης ισχύος των μέτρων, η Επιτροπή επικοινώνησε με 25 γνωστούς ινδούς παραγωγούς-εξαγωγείς εκ των οποίων μόνον ένας, συγκεκριμένα η Kokan, απάντησε στο ερωτηματολόγιο και συνεργάστηκε στην έρευνα. Η εταιρεία αντιπροσώπευε την πλειονότητα των ινδικών εξαγωγών στην Ένωση κατά την περίοδο της έρευνας επανεξέτασης. (30) Κατά την εξεταζόμενη περίοδο συγκεκριμένος παραγωγός-εξαγωγέας λειτουργούσε στο πλαίσιο ανάληψης υποχρέωσης ως προς τις τιμές που είχε γίνει δεκτή από την Επιτροπή, και η οποία διαπιστώθηκε ότι έχει τηρηθεί. 2. Ντάμπινγκ 2.1. ΛΔΚ 2.1.1. Ανάλογη χώρα (31) Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίστηκε με βάση την τιμή ή την κατασκευασμένη αξία σε τρίτη χώρα με οικονομία αγοράς («η ανάλογη χώρα»). (32) Στην αρχική έρευνα, ως ανάλογη χώρα για τον καθορισμό της κανονικής αξίας όσον αφορά τη ΛΔΚ χρησιμοποιήθηκε η Ινδία. Η ανακοίνωση για την έναρξη ανέφερε την Ινδία ως ανάλογη χώρα και τα ενδιαφερόμενα μέρη κλήθηκαν να υποβάλουν τις παρατηρήσεις τους σχετικά με αυτή την επιλογή. Δεν υποβλήθηκαν παρατηρήσεις και δεν υπήρξαν ενδείξεις ότι η Ινδία δεν αποτελούσε πλέον κατάλληλη επιλογή. Στην αίτησή του για επανεξέταση, ο ενωσιακός κλάδος παραγωγής πρότεινε τις ΗΠΑ ως ανάλογη χώρα, ωστόσο λόγω του γεγονότος ότι υπάρχει μόνον ένας αμερικανός παραγωγός και ότι, την τελευταία εικοσαετία, η αμερικανική αγορά προστατεύεται από δασμούς αντιντάμπινγκ και αντισταθμιστικούς δασμούς όσον αφορά τις εισαγωγές σουλφανιλικού οξέος από την Κίνα και την Ινδία, η συγκεκριμένη πρόταση απορρίφθηκε. Συνεπώς, η Ινδία επιλέχτηκε ως ανάλογη χώρα και στην παρούσα έρευνα. (33) Συνεπώς, χρησιμοποιήθηκαν τα στοιχεία που διαβίβασε ο συνεργασθείς ινδός παραγωγός-εξαγωγέας. 2.1.2. Κανονική αξία (34) Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία καθορίστηκε βάσει των στοιχείων που διαβίβασε ο συνεργασθείς παραγωγός από την ανάλογη χώρα, και συγκεκριμένα η Kokan. Ως βάση για τον καθορισμό της κανονικής αξίας χρησιμοποιήθηκαν οι εγχώριες πωλήσεις (βλέπε αιτιολογικές σκέψεις 42-47). 2.1.3. Τιμή εξαγωγής (35) Λόγω άρνησης συνεργασίας εκ μέρους των κινέζων παραγωγών-εξαγωγέων και επομένως της έλλειψης συγκεκριμένων πληροφοριών σχετικά με τις κινεζικές τιμές, η τιμή εξαγωγής καθορίστηκε με βάση τα διαθέσιμα στοιχεία σύμφωνα με το άρθρο 18 του βασικού κανονισμού και για τον σκοπό αυτό χρησιμοποιήθηκαν στατιστικές πηγές (Eurostat). Εκτιμάται ότι η εν λόγω πηγή πληροφοριών προσεγγίζει τις πραγματικές τιμές που χρεώνουν οι κινέζοι εξαγωγείς σε ενωσιακούς πελάτες. 2.1.4. Σύγκριση (36) Η κανονική αξία και η τιμή εξαγωγής συγκρίθηκαν σε επίπεδο τιμών εκ του εργοστασίου. (37) Σύμφωνα με το άρθρο 2 παράγραφος 10 του βασικού κανονισμού, πραγματοποιήθηκαν προσαρμογές όσον αφορά τις τιμές εξαγωγής όπου αυτό ήταν αναγκαίο. Προκειμένου η τιμή εξαγωγής να εκφραστεί σε επίπεδο τιμών εκ του εργοστασίου, και βάσει των πληροφοριών που υποβλήθηκαν στην αίτηση επανεξέτασης, η Επιτροπή προσάρμοσε την τιμή CIF με βάση τα στοιχεία της Eurostat για το κόστος ναύλων, ασφάλισης, διεκπεραίωσης και πίστωσης. Οι προσαρμογές αυτές αντιστοιχούσαν σε ποσοστό 5 % - 10 % της τιμής CIF. 2.1.5. Ντάμπινγκ (38) Σύμφωνα με το άρθρο 2 παράγραφος 11 του βασικού κανονισμού, το περιθώριο ντάμπινγκ καθορίστηκε βάσει σύγκρισης της σταθμισμένης μέσης κανονικής αξίας με τη σταθμισμένη μέση τιμή εξαγωγής. (39) Δεδομένης της άρνησης συνεργασίας εκ μέρους των κινέζων εξαγωγέων δεν υπάρχουν διαθέσιμες πληροφορίες όσον αφορά το μείγμα εισαγόμενου προϊόντος. Ελλείψει πληροφοριών σχετικά με τις ποσότητες εισαγωγών καθαρού σουλφανιλικού οξέος και σουλφανιλικού οξέος τεχνικής καθαρότητας, θεωρήθηκε παρ' όλα αυτά ότι, ακόμη και αν υποτεθεί ότι όλες οι εισαγωγές αφορούσαν καθαρό σουλφανιλικό οξύ, το οποίο κατά μέσο όρο είναι 20 % ακριβότερο από το προϊόν τεχνικής καθαρότητας, οι τιμές εισαγωγής της Eurostat κυμαίνονταν σε επίπεδο που, συγκρινόμενες με τις κανονικές τιμές της ανάλογης χώρας, δεν κατέδειξαν την ύπαρξη πρακτικών ντάμπινγκ. (40) Επιπλέον, όπως αναφέρεται στην αιτιολογική σκέψη 28, οι όγκοι εισαγωγής από την Κίνα ήταν πολύ χαμηλότεροι στη διάρκεια της ΠΕΕ. Αποτελεί κοινό τόπο στους συναφείς κλάδους ότι οι ad-hoc μεταφορές μικρών ποσοτήτων σουλφανιλικού οξέος έχουν σημαντικά υψηλότερες μοναδιαίες τιμές από τις τακτικές παραγγελίες μεγαλύτερων ποσοτήτων, πράγμα που εξηγεί το υψηλό επίπεδο της τιμής εισαγωγής που αναφέρει η Eurostat. (41) Συνεπώς, καίτοι από τα διαθέσιμα αριθμητικά στοιχεία προκύπτει αρνητικό ντάμπινγκ, ένα τέτοιο συμπέρασμα μπορεί να έχει περιορισμένη σημασία λόγω των χαμηλών εισαγόμενων ποσοτήτων και της έλλειψης πληροφοριών όσον αφορά το μείγμα εισαγόμενου προϊόντος, κάτι που είναι σημαντικό λόγω της υπολογίσιμης διαφοράς τιμής ανάμεσα στο καθαρό προϊόν και το προϊόν τεχνικής καθαρότητας. 2.2. Ινδία 2.2.1. Κανονική αξία (42) Οι εγχώριες πωλήσεις από τον μοναδικό συνεργασθέντα παραγωγό-εξαγωγέα κάθε τύπου του υπό εξέταση προϊόντος πραγματοποιήθηκαν σε αντιπροσωπευτικές ποσότητες και στο πλαίσιο συνήθων εμπορικών πράξεων κατά την έννοια του άρθρου 2 παράγραφος 4 του βασικού κανονισμού. (43) Για κάθε τύπο προϊόντος, προσδιορίστηκε το ποσοστό των κερδοφόρων πωλήσεων σε ανεξάρτητους πελάτες στην εγχώρια αγορά κατά την περίοδο της έρευνας επανεξέτασης. (44) Όλες οι εγχώριες πωλήσεις πραγματοποιήθηκαν σε καθαρή τιμή πώλησης ίση ή ανώτερη του υπολογισθέντος κόστους παραγωγής και επομένως οι κερδοφόρες εγχώριες πωλήσεις αντιπροσώπευαν ποσοστό άνω του 80 % του συνολικού όγκου πωλήσεων κάθε τύπου προϊόντος. Κατά συνέπεια, για κάθε τύπο προϊόντος η κανονική αξία βασίστηκε στις πραγματικές εγχώριες τιμές που υπολογίστηκαν ως σταθμισμένος μέσος όρος των τιμών όλων των εγχώριων πωλήσεων του συγκεκριμένου τύπου κατά την περίοδο της έρευνας επανεξέτασης. (45) Ο αιτών υποστήριξε ότι η πίεση από τις κινεζικές εισαγωγές που εισέρχονταν στην ινδική αγορά προκαλούσε στρέβλωση των εγχώριων τιμών στην Ινδία και, επομένως, στον καθορισμό της κανονικής αξίας. (46) Όπως αναφέρεται παραπάνω στην αιτιολογική σκέψη 44, οι κερδοφόρες εγχώριες πωλήσεις αντιπροσώπευαν ποσοστό άνω του 80 % του συνολικού όγκου πωλήσεων κάθε τύπου προϊόντος και, ως εκ τούτου, η κανονική αξία έπρεπε να βασίζεται στην πραγματική εγχώρια τιμή. Σε κάθε περίπτωση, ανεξαρτήτως του αν οι κινεζικές εισαγωγές πίεζαν προς τα κάτω τις τιμές που εφαρμόζονταν στην εγχώρια αγορά της Ινδίας, η κανονική αξία καθορίζεται κατά τρόπο που η εν λόγω πίεση δεν θα επηρέαζε την αξιολόγηση. Πράγματι, εάν το ποσοστό των κερδοφόρων πωλήσεων ενός συγκεκριμένου τύπου προϊόντος ήταν 80 % ή λιγότερο, ο καθορισμός της κανονικής αξίας θα βασιζόταν αποκλειστικά σε αυτές τις κερδοφόρες πωλήσεις. Εξάλλου, ακόμη και εάν όλες οι πωλήσεις ενός συγκεκριμένου τύπου προϊόντος γίνονταν ζημιογόνες, η κανονική αξία θα βασιζόταν στο πλήρες κόστος παραγωγής και σε ένα εύλογο περιθώριο κέρδους. (47) Ως εκ τούτου, η Επιτροπή θεωρεί άνευ σημασίας τον ισχυρισμό του αιτούντος σε ό,τι αφορά τον υπολογισμό της κανονικής αξίας. 2.2.2. Τιμή εξαγωγής (48) Το υπό εξέταση προϊόν εξήχθη σε ανεξάρτητους πελάτες στην Ένωση και η τιμή εξαγωγής καθορίστηκε σύμφωνα με το άρθρο 28 του βασικού κανονισμού, δηλαδή με βάση την πράγματι πληρωθείσα ή πληρωτέα τιμή εξαγωγής. (49) Ο αιτών υποστήριξε ότι υπάρχει αντίφαση ανάμεσα στην εξέλιξη της τιμής του βενζολίου και στην εξέλιξη των τιμών των ινδικών εξαγωγών στην Ένωση. Θεώρησε δε αυτό το γεγονός ιδιαίτερα αξιοσημείωτο, καθώς υποδήλωνε ότι η ανάληψη υποχρέωσης ως προς την ελάχιστη τιμή που είχε κάνει δεκτή η Επιτροπή αναπροσαρμόστηκε με βάση την εξέλιξη της τιμής του βενζολίου. Ο αιτών υποστήριξε επίσης ότι αυτή η ανάληψη υποχρέωσης ως προς τις τιμές καθιστούσε μη αντιπροσωπευτικές τις τιμές εξαγωγής του κύριου ινδού παραγωγού-εξαγωγέα. (50) Η Επιτροπή έκρινε ότι το βενζόλιο, ως πρώτη ύλη για την παραγωγή ανιλίνης, η οποία αποτελεί την κύρια πρώτη ύλη για την παραγωγή σουλφανιλικού οξέος, δεν μπορεί να αντιπροσωπεύει περισσότερο από το 50 % έως 60 % του κόστους παραγωγής του υπό εξέταση προϊόντος. Επιπλέον, η ρήτρα αναπροσαρμογής τιμών της ανάληψης υποχρέωσης ως προς τις τιμές περιορίζει τον αντίκτυπο των εξελίξεων της τιμής του βενζολίου στην ελάχιστη τιμή. Τέλος, κατά τη διάρκεια της επιτόπιας επαλήθευσης ελέγχθηκε η τήρηση της ανάληψης υποχρέωσης ως προς τις τιμές και διαπιστώθηκε ότι τα επίπεδα των τιμών εξαγωγής ήταν σταθερά και σημαντικά υψηλότερα από τις ελάχιστες τιμές που προβλέπονται στην ανάληψη υποχρέωσης, περιορίζοντας κατ' αυτόν τον τρόπο τον αντίκτυπό της. (51) Ο αιτών υποστήριξε επιπλέον ότι, κατά πάσα πιθανότητα, οι ινδοί παραγωγοί-εξαγωγείς πραγματοποιούσαν εξαγωγές στην Ένωση σε μικρές ποσότητες, γεγονός που θα είχε οδηγήσει σε υψηλότερες τιμές άμεσης παράδοσης, αυξάνοντας έτσι με τεχνητό τρόπο το επίπεδο των τιμών εξαγωγής. (52) Από την έρευνα δεν προέκυψε η πραγματοποίηση τέτοιων πωλήσεων εκ μέρους της Kokan. Όπως εξάλλου διαπιστώθηκε, η μεγάλη πλειονότητα (πάνω από 99 %) των πωλήσεων των υπόλοιπων ινδών εξαγωγέων στην Ένωση αποτελούνταν επίσης από ποσότητες που δεν μπορούν να θεωρηθούν ότι συνιστούν άμεσες πωλήσεις μικρών ποσοτήτων (spot sales). (53) Με βάση τα παραπάνω συμπεράσματα, οι ισχυρισμοί του αιτούντος σχετικά με την έλλειψη αντιπροσωπευτικότητας των ινδικών τιμών εξαγωγής στην Ένωση πρέπει να απορριφθούν. 2.2.3. Σύγκριση (54) Η κανονική αξία και η τιμή εξαγωγής συγκρίθηκαν σε επίπεδο τιμών εκ του εργοστασίου. Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, ελήφθησαν δεόντως υπόψη, υπό μορφή προσαρμογών, οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. (55) Σε αυτή τη βάση, πραγματοποιήθηκαν προσαρμογές για να ληφθεί υπόψη το κόστος μεταφοράς και ασφάλισης, το κόστος εργασιών διεκπεραίωσης και φόρτωσης, καθώς και τα παρεπόμενα έξοδα, το κόστος συσκευασίας, το πιστωτικό κόστος, οι εκπτώσεις και οι προμήθειες στις περιπτώσεις που αποδεδειγμένα επηρέαζαν τη συγκρισιμότητα των τιμών. Η προσαρμογή αυτή αντιστοιχεί σε ποσοστό 6 % έως 10 % της τιμής CIF στα σύνορα της Ένωσης. 2.2.4. Ντάμπινγκ (56) Σύμφωνα με το άρθρο 2 παράγραφοι 11 και 12 του βασικού κανονισμού, η μέση σταθμισμένη κανονική αξία που καθορίστηκε για το ομοειδές προϊόν συγκρίθηκε με τη μέση σταθμισμένη τιμή εξαγωγής του υπό εξέταση προϊόντος. (57) Σε αυτή τη βάση, το περιθώριο ντάμπινγκ που υπολογίστηκε για τον συνεργασθέντα παραγωγό-εξαγωγέα ήταν αρνητικό. Ως εκ τούτου, δεν υπήρξε πρακτική ντάμπινγκ κατά την ΠΕΕ. (58) Ο αιτών υποστήριξε ότι το συμπέρασμα σχετικά με την έλλειψη ντάμπινγκ στο επίπεδο του κύριου παραγωγού-εξαγωγέα δεν μπορεί να επεκταθεί στους άλλους ινδούς παραγωγούς-εξαγωγείς, δεδομένου ότι οι τιμές εξαγωγής του βασίζονται σε ανάληψη υποχρέωσης ως προς την ελάχιστη τιμή εισαγωγής. (59) Ωστόσο, οι τιμές εξαγωγής του κύριου ινδού παραγωγού-εξαγωγέα ορίστηκαν σε επίπεδα σημαντικά υψηλότερα από τις ελάχιστες τιμές της ανάληψης υποχρέωσης. Επιπλέον, όπως διαπιστώθηκε, το επίπεδο τιμών εξαγωγής των άλλων ινδών παραγωγών σύμφωνα με τη Eurostat ήταν σημαντικά υψηλότερο από τις τιμές εξαγωγής του κύριου παραγωγού-εξαγωγέα. Τέλος, η έρευνα έδειξε ότι οι τιμές εξαγωγικών πωλήσεων του συνεργασθέντος παραγωγού-εξαγωγέα σε τρίτες χώρες, οι οποίες δεν υπόκεινται σε ανάληψη υποχρέωσης ή δασμούς αντιντάμπινγκ, ορίστηκαν σε επίπεδο παρόμοιο με αυτό για τις εξαγωγικές πωλήσεις του στην Ένωση και επομένως δεν αποτέλεσαν αντικείμενο ντάμπινγκ. Συνεπακόλουθα, η Επιτροπή συμπεραίνει ότι οι ινδικές τιμές εξαγωγής ορίστηκαν ανεξάρτητα από την ανάληψη υποχρέωσης και σύμφωνα με τους όρους της αγοράς. (60) Ως εκ τούτου, ο ισχυρισμός του αιτούντος ότι θα έπρεπε να είχε διαπιστωθεί η ύπαρξη ντάμπινγκ σε σχέση με τους άλλους ινδούς παραγωγούς-εξαγωγείς απορρίφθηκε. 3. Πιθανότητα επανάληψης της πρακτικής ντάμπινγκ 3.1. Προκαταρκτικές παρατηρήσεις (61) Τα αμερικανικά μέτρα αντιντάμπινγκ όσον αφορά τις εισαγωγές σουλφανιλικού οξέος καταγωγής Ινδίας και ΛΔΚ, και τα αντισταθμιστικά μέτρα όσον αφορά την Ινδία εφαρμόζονται από το 1992. Το 2011 το αμερικανικό Υπουργείο Εμπορίου παρέτεινε τους ισχύοντες αντισταθμιστικούς δασμούς στις εισαγωγές από την Ινδία στο επίπεδο του 43,7 % και τα ισχύοντα μέτρα αντιντάμπινγκ στις εισαγωγές από την Ινδία και από τη ΛΔΚ, τα οποία κυμαίνονται από 19,1 % έως 114,8 %. Το επίπεδο των μέτρων έκλεισε ουσιαστικά την αμερικανική αγορά για τις ινδικές και κινεζικές εισαγωγές. 3.2. ΛΔΚ (62) Η παραγωγική ικανότητα που διαθέτει η ΛΔΚ εκτιμήθηκε με βάση τα στοιχεία που προσκόμισε ο ενωσιακός παραγωγός και ο μοναδικός αμερικανός παραγωγός Nation Ford Chemical Company («NFC») κατά την επανεξέταση ενόψει της λήξης ισχύος των μέτρων αντιντάμπινγκ των ΗΠΑ όσον αφορά το σουλφανιλικό οξύ καταγωγής Κίνας (δημοσίευση USITC αριθ. 4270). (63) Η NFC ανέφερε ότι οι εγκατεστημένες παραγωγικές ικανότητες στη ΛΔΚ επιτρέπουν την παραγωγή 65 500 τόνων σουλφανιλικού οξέος ετησίως, πράγμα που συνάδει με την εκτίμηση του αιτούντος ο οποίος υποστήριξε, βάσει μελέτης που εκπόνησε ο κινεζικός κλάδος παραγωγής, ότι η παραγωγική ικανότητα που διαθέτει η Κίνα κυμαίνεται μεταξύ 65 500 και 82 000 τόνων. Η πλεονάζουσα παραγωγική ικανότητα εκτιμήθηκε σε 20 %, ποσοστό που αντιστοιχεί μεταξύ 13 100 και 16 400 τόνων. Το μέγεθος αυτό είναι υπερδιπλάσιο του επιπέδου της ενωσιακής κατανάλωσης κατά την περίοδο της έρευνας επανεξέτασης. (64) Επιπλέον, ο αιτών υποστήριξε ότι οι κινέζοι εξαγωγείς κατάφεραν επίσης να εισέλθουν στην ινδική αγορά και τεκμηρίωσε τον συγκεκριμένο ισχυρισμό προσκομίζοντας στατιστικά στοιχεία προερχόμενα από βάση δεδομένων της ινδικής κυβέρνησης για τις ινδικές εξαγωγές/εισαγωγές. Τα στοιχεία κατέδειξαν σημαντική αύξηση των κινεζικών εισαγωγών καθαρού σουλφανιλικού οξέος στην Ινδία κατά την ΠΕΕ σε σύγκριση με προηγούμενες περιόδους σε τιμές χαμηλότερες από τις εγχώριες τιμές πώλησης καθαρού σουλφανιλικού οξέος του συνεργασθέντος ινδού παραγωγού. Καθώς η κανονική αξία του καθαρού σουλφανιλικού οξέος, λαμβάνοντας υπόψη το κόστος ναύλων και ασφάλισης, καθορίστηκε με βάση τις εγχώριες πωλήσεις καθαρού σουλφανιλικού οξέος που πραγματοποίησε σε αντιπροσωπευτικές ποσότητες ο μοναδικός συνεργασθείς ινδός παραγωγός, οι οποίες κυμαίνονταν από 92 500 έως 112 500 INR (ινδικές ρουπίες) (η κλίμακα παρέχεται για λόγους εμπιστευτικότητας), τα στοιχεία επιβεβαιώνουν ότι οι κινεζικές εισαγωγές καθαρού σουλφανιλικού οξέος εισήλθαν στην ινδική αγορά σε τιμές ντάμπινγκ, κυμαινόμενες από 82 500 έως 92 500 INR (η κλίμακα παρέχεται για λόγους εμπιστευτικότητας). Το συγκεκριμένο παρατηρούμενο ντάμπινγκ εισαγωγών στην ινδική αγορά συνέβαλε στην εκτίμηση της αναμενόμενης συμπεριφοράς των κινέζων παραγωγών-εξαγωγέων σε περίπτωση που επιτραπεί η λήξη της ισχύος των τρεχόντων μέτρων. (65) Λαμβάνοντας υπόψη τη σημαντική πλεονάζουσα παραγωγική ικανότητα που διατίθεται στην Κίνα και τις πληροφορίες σχετικά με την τιμολογιακή συμπεριφορά τους σε τρίτη αγορά, που δεν προστατεύεται από μέτρα εμπορικής άμυνας, σε περίπτωση λήξης ισχύος των μέτρων υπάρχει πιθανότητα επανάληψης των πρακτικών ντάμπινγκ. 3.3. Ινδία (66) Η συνολική παραγωγική ικανότητα που διαθέτει η Ινδία εκτιμήθηκε με βάση τα στοιχεία που προσκόμισε η NFC και ο μοναδικός ενωσιακός παραγωγός. (67) Ο αιτών εκτίμησε τη συνολική παραγωγική ικανότητα της Ινδίας σε περίπου 13 500 τόνους, εκ των οποίων 2 700 τόνοι μπορούν να θεωρηθούν πλεονάζουσα ικανότητα. Οι αριθμοί αυτοί συνάδουν πλήρως με τα στοιχεία που προσκόμισε ο μοναδικός αμερικανός παραγωγός NFC κατά την έρευνα στις ΗΠΑ. (68) Ο αιτών υποστήριξε ότι μια πλεονάζουσα ικανότητα 2 700 τόνων συνιστά απειλή για τις πωλήσεις του, καθώς αντιπροσωπεύει σημαντικό μέρος της ενωσιακής κατανάλωσης, και ότι κατά πάσα πιθανότητα η εν λόγω πλεονάζουσα ικανότητα θα αυξηθεί ως αποτέλεσμα της αυξανόμενης παρουσίας κινεζικών προϊόντων στην ινδική αγορά, γεγονός που θα αποτελέσει επιπλέον κίνητρο για εξαγωγές. (69) Σχετικά με αυτόν τον ισχυρισμό, η Επιτροπή σημείωσε ότι ο κύριος ινδός παραγωγός-εξαγωγέας προέβη σε ανάκληση του καθεστώτος του ως μονάδας εξαγωγικού προσανατολισμού (ΜΕΠ) το 2013 και σχεδίαζε να αυξήσει τις πωλήσεις του στην εγχώρια αγορά. Οι εν λόγω πωλήσεις είχαν περιοριστεί σημαντικά λόγω των όρων του καθεστώτος ΜΕΠ. Η εταιρεία επιβεβαίωσε ότι, παρά τον αυξανόμενο όγκο των κινεζικών εισαγωγών, δεν είχε δεχτεί σημαντική πίεση από κινέζους ανταγωνιστές σε ό,τι αφορά το σουλφανιλικό οξύ τεχνικής καθαρότητας (που είναι το προϊόν για το οποίο ενδιαφέρεται κυρίως η Kokan) και ότι, κατά την εκτίμησή της, η ινδική αγορά παρουσίαζε καλές προοπτικές ανάπτυξης. Επομένως, δεν υπάρχουν λόγοι για να θεωρηθεί ότι η πλεονάζουσα ικανότητα των ινδών παραγωγών θα διοχετευθεί στην Ένωση λόγω υποτιθέμενης κινεζικής πίεσης στην ινδική αγορά. (70) Ανεξάρτητα από την εν λόγω εκτιμώμενη πλεονάζουσα παραγωγική ικανότητα της Ινδίας, δεν φαίνεται να υφίσταται πιθανότητα επανάληψης πρακτικών ντάμπινγκ, δεδομένου ότι ούτε οι εξαγωγές προς την Ένωση ούτε αυτές προς τρίτες χώρες αποτελούσαν αντικείμενο ντάμπινγκ. (71) Η έρευνα δεν έδειξε ότι ο συνεργασθείς παραγωγός-εξαγωγέας εφάρμοσε διαφορετική τιμολογιακή συμπεριφορά κατά την πώληση σε τρίτες χώρες σε σύγκριση με τις εξαγωγικές πωλήσεις του στην Ένωση. Οι τιμές εξαγωγής σε τρίτες χώρες, οι οποίες αφορούσαν σημαντικές ποσότητες, ήταν σε επίπεδο συγκρίσιμο με τις τιμές πώλησης του ενωσιακού κλάδου παραγωγής σε μη συνδεδεμένους πελάτες. (72) Στις παρατηρήσεις που υπέβαλε μετά την ενημέρωση, ο αιτών παρείχε νέα στατιστικά στοιχεία και υποστήριξε πάνω σε αυτή τη βάση ότι οι ινδικές εξαγωγές στην Τουρκία αποτελούσαν αντικείμενο ντάμπινγκ. (73) Η Επιτροπή διαπίστωσε και διερεύνησε παρόμοια ποσότητα ινδικών εξαγωγών στην Τουρκία, τις οποίες μπόρεσε να αποδώσει στον συνεργασθέντα παραγωγό-εξαγωγέα. Ως εκ τούτου, η Επιτροπή μπόρεσε να βασίσει τους υπολογισμούς της σε πιο ακριβή και αναλυτικά στοιχεία όσον αφορά τόσο το μείγμα προϊόντος όσο και τα επίπεδα τιμών. Η Επιτροπή επιβεβαιώνει ότι ο όγκος εξαγωγών δεν αποτέλεσε αντικείμενο ντάμπινγκ. 3.4. Συμπέρασμα για την πιθανότητα επανάληψης πρακτικών ντάμπινγκ (74) Όσον αφορά τη ΛΔΚ, καθώς δεν υπήρξε συνεργασία και ως εκ τούτου δεν διατίθενται συγκεκριμένα εταιρικά στοιχεία σχετικά με την κινεζική πλεονάζουσα παραγωγική ικανότητα και την τιμολογιακή συμπεριφορά σε τρίτες χώρες, τα συμπεράσματα προέκυψαν βάσει των διαθέσιμων στοιχείων. (75) Δεδομένου ότι τα διαθέσιμα στοιχεία υποδηλώνουν υψηλή κινεζική πλεονάζουσα παραγωγική ικανότητα και συμπεριφορά ντάμπινγκ σε τρίτες αγορές, σε συνδυασμό με τα ελκυστικά επίπεδα τιμών στην ενωσιακή αγορά, η πιθανότητα επανάληψης πρακτικών ντάμπινγκ θεωρείται υπαρκτή. (76) Ωστόσο, δεν διαπιστώθηκε πιθανότητα επανάληψης πρακτικών ντάμπινγκ όσον αφορά την Ινδία, βάσει της έλλειψης ντάμπινγκ κατά την περίοδο της έρευνας επανεξέτασης, της σημαντικά χαμηλότερης πλεονάζουσας παραγωγικής ικανότητας από αυτήν της Κίνας και των υψηλών επιπέδων των τιμών εξαγωγής στην Ένωση και στον υπόλοιπο κόσμο. Δ. ΠΙΘΑΝΟΤΗΤΑ ΣΥΝΕΧΙΣΗΣ Ή ΕΠΑΝΑΛΗΨΗΣ ΤΗΣ ΖΗΜΙΑΣ 1. Ενωσιακή παράγωγη και ορισμός του ενωσιακού κλάδου παραγωγής (77) Κατά την περίοδο της έρευνας επανεξέτασης, το ομοειδές προϊόν παρασκευάστηκε στην Ένωση από έναν μοναδικό ενωσιακό παραγωγό, ο οποίος αντιπροσωπεύει συνεπώς το 100 % της ενωσιακής παραγωγής και συνιστά τον ενωσιακό κλάδο παραγωγής κατά την έννοια του άρθρου 4 παράγραφος 1 του βασικού κανονισμού. 2. Ενωσιακή κατανάλωση (78) Η ενωσιακή κατανάλωση καθορίστηκε με βάση: - τους όγκους πωλήσεων του ομοειδούς προϊόντος από τον ενωσιακό κλάδο παραγωγής στην ενωσιακή αγορά, - τους όγκους εισαγωγής σουλφανιλικού οξέος (επίπεδο TARIC) στην ενωσιακή αγορά που αναφέρονται στην Eurostat. (79) Λαμβανομένου υπόψη του γεγονότος ότι ο ενωσιακός κλάδος παραγωγής συνίσταται μόνον από έναν παραγωγό και υπάρχει μόνον ένας αμερικανός παραγωγός-εξαγωγέας, προκειμένου να τηρηθεί το απόρρητο των επιχειρηματικών πληροφοριών, κρίνεται απαραίτητο οι πληροφορίες στους ακόλουθους πίνακες να υποβληθούν υπό μορφή δεικτών. Πίνακας 1 Κατανάλωση στην ενωσιακή αγορά Όγκος (δείκτης) 2010 2011 2012 ΠΕΕ Ενωσιακή κατανάλωση (2010 = 100) 100 106 106 114 Πηγή: Eurostat και απάντηση στο ερωτηματολόγιο. (80) Η έρευνα κατέδειξε ότι η αγορά σουλφανιλικού οξέος επεκτάθηκε σταδιακά κατά την εξεταζόμενη περίοδο και αυξήθηκε κατά 14 % έως το τέλος της ΠΕΕ. 3. Εισαγωγές από τις ενδιαφερόμενες χώρες α) Όγκοι εισαγωγών και μερίδιο αγοράς Πίνακας 2 Εισαγωγές από τις ενδιαφερόμενες χώρες Όγκος εισαγωγών (δείκτης) 2010 2011 2012 ΠΕΕ ΛΔΚ 100 77 14 1 Ινδία 100 422 187 52 Σύνολο για τις ενδιαφερόμενες χώρες 100 110 30 6 Πηγή: Eurostat. Πίνακας 2(α) Εισαγωγές από τις ενδιαφερόμενες χώρες Όγκος εισαγωγών (κλίμακες) (15) 2010 2011 2012 ΠΕΕ ΛΔΚ 650 - 1 000 500 - 800 90 - 250 10 - 60 Ινδία 50 - 200 250 - 550 100 - 250 10 - 80 Σύνολο για τις ενδιαφερόμενες χώρες 700 - 1 200 750 - 1 350 190 - 500 20 - 140 Πηγή: Eurostat. Πίνακας 3 Μερίδιο αγοράς των ενδιαφερόμενων χωρών Μερίδιο αγοράς (δείκτης) 2010 2011 2012 ΠΕΕ Μερίδιο αγοράς εισαγωγών από τη ΛΔΚ 100 73 13 1 Μερίδιο αγοράς εισαγωγών από την Ινδία 100 397 177 46 Σύνολο για τις ενδιαφερόμενες χώρες 100 103 28 5 (81) Εξετάζοντας κάθε χώρα ξεχωριστά, ο όγκος εισαγωγών από τη ΛΔΚ μειώθηκε κατά 99 % μεταξύ 2010 και της περιόδου της έρευνας επανεξέτασης και το μερίδιο αγοράς τους μειώθηκε επίσης κατά 99 % την ίδια περίοδο. (82) Ο όγκος εισαγωγών καταγωγής Ινδίας μειώθηκε κατά 48 % κατά την εξεταζόμενη περίοδο και το μερίδιο αγοράς τους μειώθηκε κατά 54 % την ίδια περίοδο. (83) Ο συνολικός όγκος εισαγωγών σουλφανιλικού οξέος από τις ενδιαφερόμενες χώρες μειώθηκε κατά 94 % κατά την εξεταζόμενη περίοδο και υποχώρησε σε πολύ χαμηλό επίπεδο κατά την περίοδο της έρευνας επανεξέτασης. Ομοίως, το μερίδιο αγοράς των εισαγωγών σουλφανιλικού οξέος από τις ενδιαφερόμενες χώρες συρρικνώθηκε κατά 95 % κατά την εξεταζόμενη περίοδο και κατέγραψε πολύ χαμηλό επίπεδο κατά την περίοδο της έρευνας επανεξέτασης. β) Τιμές εισαγωγής Πίνακας 4 Μέσες τιμές εισαγωγής σουλφανιλικού οξέος από τις ενδιαφερόμενες χώρες 2010 2011 2012 ΠΕΕ Τιμή εισαγωγής από τη ΛΔΚ (δείκτης) (2010 = 100) 100 92 104 164 Τιμή εισαγωγής από την Ινδία (δείκτης) (2010 = 100) 100 79 84 92 Μέσες τιμές εισαγωγής από τις ενδιαφερόμενες χώρες (Δείκτης) (2010 = 100) 100 93 104 126 Πηγή: Eurostat. Πίνακας 4α Μέσες τιμές εισαγωγής σουλφανιλικού οξέος από τις ενδιαφερόμενες χώρες Κλίμακες τιμών (16) 2010 2011 2012 ΠΕΕ Τιμή εισαγωγής από τη ΛΔΚ 1 000 - 1 400 950 - 1 350 1 000 - 1 400 1 700 - 2 500 Τιμή εισαγωγής από την Ινδία 1 200 - 1 800 1 000 - 1 400 1 100 - 1 500 1 300 - 1 700 Μέσες τιμές εισαγωγής από τις ενδιαφερόμενες χώρες 1 000 - 1 800 950 - 1 400 1 000 - 1 500 1 300 - 2 500 Πηγή: Eurostat. (84) Η μέση τιμή εισαγωγής σουλφανιλικού οξέος από τη ΛΔΚ μειώθηκε ελαφρώς το 2011 κατά 8 % και κατέδειξε αυξητική τάση στη συνέχεια με ιδιαίτερα έντονη αύξηση 64 % κατά την περίοδο της έρευνας επανεξέτασης (85) Οι μέσες τιμές του υπό εξέταση προϊόντος από την Ινδία μειώθηκαν επίσης το 2011 κατά 21 % και έκτοτε αυξήθηκαν σταδιακά, αλλά παρέμειναν χαμηλότερα των επιπέδων τιμών του 2010 κατά 8 %. γ) Επίπεδο υποτιμολόγησης και πώλησης σε χαμηλότερες τιμές (86) Λόγω των χαμηλών ποσοτήτων που πωλήθηκαν από τους κινέζους παραγωγούς-εξαγωγείς και της έλλειψης πληροφοριών όσον αφορά το μείγμα εισαγόμενου προϊόντος, δεν κατέστη δυνατή η πραγματοποίηση ουσιαστικού υπολογισμού της υποτιμολόγησης και της πώλησης σε χαμηλότερες τιμές. Με βάση την υπόθεση που διατυπώθηκε σχετικά με τις κινεζικές τιμές εισαγωγής της Eurostat, στην αιτιολογική σκέψη 39 ανωτέρω, καμία υποτιμολόγηση ή πώληση σε χαμηλότερες τιμές δεν διαπιστώθηκε στη διάρκεια της ΠΕΕ. (87) Με βάση τις στατιστικές εισαγωγών που παρείχε ο ενωσιακός κλάδος και οι οποίες περιγράφηκαν παραπάνω στην αιτιολογική σκέψη 64, διαπιστώθηκε ότι οι κινεζικές τιμές του καθαρού σουλφανιλικού οξέος στην ινδική αγορά, μετά τον συνυπολογισμό των ενωσιακών εισαγωγικών δασμών ύψους 6,5 % στο υπό εξέταση προϊόν και των δαπανών μετά την εισαγωγή οι οποίες ανέρχονται σε 2 % (κόστος εκτελωνισμού), ήταν υποτιμολογημένες και χαμηλότερες από τις τιμές πώλησης του ενωσιακού κλάδου κατά 5 % έως 15 %. (88) Στην περίπτωση της Ινδίας δεν διαπιστώθηκε καμία υποτιμολόγηση ή πώληση σε χαμηλότερες τιμές. Λόγω του γεγονότος ότι ο υπολογισμός βασίζεται σε στοιχεία πωλήσεων του μοναδικού συνεργασθέντος παραγωγού-εξαγωγέα, προκειμένου να τηρηθεί το απόρρητο των πληροφοριών δεν μπορούν να γνωστοποιηθούν τα ακριβή στοιχεία. Η υποτιμολόγηση και η πώληση σε χαμηλότερες τιμές διαπιστώθηκε ότι κυμάνθηκαν μεταξύ - 20 % και - 40 %. (89) Μετά την ενημέρωση και τις παρατηρήσεις που υπέβαλε ο ενωσιακός παραγωγός, η Επιτροπή υπολόγισε την υποτιμολόγηση και την πώληση σε χαμηλότερες τιμές για το εναπομένον μέρος των ινδικών εισαγωγών με βάση τα στοιχεία της Eurostat. Σύμφωνα με αυτά τα στοιχεία, δεν διαπιστώθηκε υποτιμολόγηση και πώληση σε χαμηλότερες τιμές όσον αφορά τις εν λόγω εισαγωγές. Ως εκ τούτου, επιβεβαιώνονται τα συμπεράσματα της αιτιολογικής σκέψης 88. Επιπλέον, έγινε επίσης σύγκριση ανάμεσα στις τιμές του υπό εξέταση προϊόντος το οποίο παράγεται και πωλείται από τον ενωσιακό κλάδο παραγωγής και σε αυτές του υπό εξέταση προϊόντος το οποίο πωλείται από τους ινδούς εξαγωγείς στον υπόλοιπο κόσμο. Ούτε η σύγκριση αυτή έδειξε περιπτώσεις υποτιμολόγησης ή πώλησης σε χαμηλότερες τιμές. (90) Αργότερα, ο ενωσιακός παραγωγός παρείχε νέους υπολογισμούς σύμφωνα με τους οποίους η διαφορά ανάμεσα στο μέσο επίπεδο τιμών των ινδικών εξαγωγών και στις πωλήσεις του ενωσιακού παραγωγού ήταν πολύ χαμηλή το 2012. Ωστόσο, ο υπολογισμός αυτός δεν μπορούσε να γίνει δεκτός από την Επιτροπή, καθώς δεν λάμβανε υπόψη το γεγονός ότι οι ινδικές εισαγωγές αποτελούνταν κατά κύριο λόγο από προϊόν τεχνικής καθαρότητας, ενώ ο ενωσιακός παραγωγός πωλούσε αποκλειστικά καθαρό σουλφανιλικό οξύ, το οποίο είναι κατά περίπου 20 % ακριβότερο. 4. Εισαγωγές από άλλες τρίτες χώρες (91) Εξαιρουμένων τριών αμελητέων συναλλαγών (το 2010 και το 2011 από την Ελβετία και μία το 2012 από τη Μαλαισία), όλες οι εισαγωγές σουλφανιλικού οξέος από άλλες τρίτες χώρες προέρχονταν από τις ΗΠΑ κατά την εξεταζόμενη περίοδο. Πίνακας 5 Εισαγωγές σουλφανιλικού οξέος από άλλες τρίτες χώρες (ΗΠΑ) 2010 2011 2012 ΠΕΕ Όγκος εισαγωγών από τις ΗΠΑ (δείκτης) 100 267 253 299 Μερίδιο αγοράς των αμερικανικών εισαγωγών (δείκτης) 100 180 171 188 Μέσες τιμές των αμερικανικών εισαγωγών (δείκτης) 100 95 101 102 Πηγή: Eurostat. (92) Τόσο ό όγκος όσο και το μερίδιο αγοράς των αμερικανικών εισαγωγών σουλφανιλικού οξέος αυξήθηκαν σημαντικά κατά την εξεταζόμενη περίοδο, κατά 199 % και 88 % αντίστοιχα. Καθώς το μερίδιο αγοράς του ενωσιακού κλάδου παραγωγής παρέμεινε σχετικά σταθερό την ίδια περίοδο, οι αμερικανικές εισαγωγές κάλυψαν την αγορά που άφησαν οι κινέζοι και οι ινδοί εξαγωγείς. (93) Τα επίπεδα τιμών των αμερικανικών εισαγωγών παρέμειναν μάλλον σταθερά κατά την εξεταζόμενη περίοδο και κυμάνθηκαν εντός του ιδίου φάσματος με εκείνα του ενωσιακού παραγωγού. Κατά την περίοδο της έρευνας επανεξέτασης δεν υπήρξε υποτιμολόγηση από τις αμερικανικές εισαγωγές. 5. Κατάσταση του ενωσιακού κλάδου παραγωγής (94) Σύμφωνα με το άρθρο 3 παράγραφος 5 του βασικού κανονισμού, η εξέταση της πιθανότητας συνέχισης ή επανάληψης ζημίας περιέλαβε αξιολόγηση όλων των οικονομικών παραγόντων που επηρέασαν την κατάσταση του ενωσιακού κλάδου παραγωγής κατά την εξεταζόμενη περίοδο. (95) Για την τήρηση του απορρήτου των επιχειρηματικών πληροφοριών, κρίθηκε απαραίτητο οι πληροφορίες όσον αφορά τον μοναδικό ενωσιακό παραγωγό να υποβληθούν υπό μορφή δεικτών. 5.1. Παραγωγή, παραγωγική ικανότητα και χρησιμοποίηση της παραγωγικής ικανότητας Πίνακας 6 Παραγωγή, παραγωγική ικανότητα και χρησιμοποίηση της παραγωγικής ικανότητας 2010 2011 2012 ΠΕΕ Παραγωγή σε τόνους (δείκτης) 100 87 99 107 Παραγωγική ικανότητα σε τόνους (δείκτης) 100 100 100 100 Ποσοστό χρησιμοποίησης της παραγωγικής ικανότητας (δείκτης) 100 87 99 107 Πηγή: Απάντηση στο ερωτηματολόγιο. (96) Η παραγωγή του ενωσιακού κλάδου ήταν κατά 7 % υψηλότερη κατά την περίοδο της έρευνας επανεξέτασης σε σχέση με την αρχή της εξεταζόμενης περιόδου. Η παραγωγική ικανότητα του ενωσιακού κλάδου παρέμεινε αμετάβλητη κατά την εξεταζόμενη περίοδο και συνεπώς το ποσοστό χρησιμοποίησης της παραγωγικής ικανότητας μεταβλήθηκε κατά τον ίδιο τρόπο με την παραγωγή, δηλαδή αυξήθηκε κατά 7 % κατά την περίοδο της έρευνας επανεξέτασης. (97) Θα πρέπει να σημειωθεί ότι ο ευρωπαϊκός κλάδος παραγωγής διατήρησε ικανοποιητικό επίπεδο χρησιμοποίησης της παραγωγικής ικανότητας κατά την εξεταζόμενη περίοδο με εξαίρεση το 2011 και κατάφερε να επιτύχει βέλτιστο επίπεδο κατά την περίοδο της έρευνας επανεξέτασης. (98) Μετά την ενημέρωση, ο ενωσιακός κλάδος παραγωγής υποστήριξε ότι, καθ' όλη τη διάρκεια της εξεταζόμενης περιόδου, πέτυχε βέλτιστο επίπεδο χρησιμοποίησης της παραγωγικής ικανότητας μόνο κατά την ΠΕΕ, γεγονός που δείχνει ότι η ανάκαμψη συνεχίζει να είναι πολύ πρόσφατη και εύθραυστη. (99) Αυτή η παρατήρηση όσον αφορά την αξιολόγηση της Επιτροπής δεν αλλάζει τα συμπεράσματα της αιτιολογικής σκέψης 97, τα οποία δεν αντιβαίνουν με κανέναν τρόπο τις παρατηρήσεις του ενωσιακού κλάδου παραγωγής. 5.2. Τελικά αποθέματα Πίνακας 7 Τελικά αποθέματα σε όγκο 2010 2011 2012 ΠΕΕ Τελικά αποθέματα σε τόνους (δείκτης) 100 576 328 171 Πηγή: Απάντηση στο ερωτηματολόγιο (100) Τα επίπεδα των ετήσιων τελικών αποθεμάτων του ενωσιακού κλάδου παραγωγής σημείωσαν έντονη αύξηση το 2011 με φθίνουσα τάση στη συνέχεια, αλλά εξακολούθησαν να παραμένουν 71 % πάνω από το επίπεδο του 2010 κατά την περίοδο της έρευνας επανεξέτασης. Σε κάθε περίπτωση, με βάση τον όγκο παραγωγής κατά την περίοδο της έρευνας επανεξέτασης, το επίπεδο των τελικών αποθεμάτων αντιπροσωπεύει λιγότερο από έναν μήνα παραγωγής. 5.3. Όγκος πωλήσεων και μερίδιο αγοράς Πίνακας 8 Όγκος πωλήσεων και μερίδιο αγοράς 2010 2011 2012 ΠΕΕ Όγκος πωλήσεων-τόνοι (δείκτης) 100 70 97 104 Μερίδιο αγοράς επί τοις εκατό (δείκτης) 100 66 92 92 Πηγή: Απάντηση στο ερωτηματολόγιο. (101) Ο όγκος πωλήσεων του ενωσιακού κλάδου παραγωγής αυξήθηκε κατά 4 % σε σύγκριση με τα επίπεδα στην αρχή της εξεταζόμενης περιόδου. Υπήρξε μια πολύ έντονη μείωση το 2011 ακολουθούμενη από σταθερή αύξηση στη συνέχεια. (102) Όσον αφορά το μερίδιο αγοράς, η απόδοση του ενωσιακού κλάδου παραγωγής μπορεί να θεωρηθεί σταθερή κατά την εξεταζόμενη περίοδο με εξαίρεση το 2011, όταν ομοίως με τη μείωση των πωλήσεων μειώθηκε επίσης και το μερίδιο αγοράς του ενωσιακού κλάδου παραγωγής. Τα επόμενα έτη, οι πωλήσεις και το μερίδιο αγοράς σημείωσαν ανοδική τάση. Παρότι το μερίδιο αγοράς του ενωσιακού παραγωγού παρέμεινε κατά την περίοδο της έρευνας επανεξέτασης ελαφρώς χαμηλότερο του επιπέδου του 2010, αξίζει να σημειωθεί ότι ο ενωσιακός κλάδος παραγωγής κατάφερε να συμμετάσχει στην αύξηση της ενωσιακής κατανάλωσης και διατήρησε σημαντικό μερίδιο αγοράς της ενωσιακής αγοράς καθ' όλη την εξεταζόμενη περίοδο. (103) Στις παρατηρήσεις που υπέβαλε μετά την ενημέρωση, ο ενωσιακός κλάδος παραγωγής δήλωσε ότι το μερίδιο αγοράς του είναι ιδιαίτερα ασταθές, καθώς το σουλφανιλικό οξύ αποτελεί ένα προϊόν η αγορά του οποίου καθοδηγείται από τις τιμές, και πρόβαλε το παράδειγμα του 2011, όταν το μερίδιο αγοράς του ενωσιακού κλάδου παραγωγής μειώθηκε δραματικά. (104) Σε σχέση με αυτόν τον ισχυρισμό, πρέπει να τονιστεί ότι η μείωση του μεριδίου αγοράς που σημειώθηκε το 2011 συνέπεσε με αύξηση των τιμών εκ μέρους του ενωσιακού παραγωγού, αντίθετα από τις τάσεις της αγοράς εκείνη την περίοδο. Πράγματι, η έρευνα έδειξε ότι το 2011 οι τιμές εισαγωγής από όλες τις χώρες μειώθηκαν κατά 5 % έως 20 %. Αξίζει επίσης να σημειωθεί ότι, βάσει των διαθέσιμων στατιστικών στοιχείων, το μερίδιο αγοράς που απώλεσε ο ενωσιακός κλάδος παραγωγής απορροφήθηκε κατά κύριο λόγο από τον αμερικανό εισαγωγέα. 5.4. Τιμές και παράγοντες που επηρεάζουν τις τιμές Πίνακας 9 Τιμές πώλησης 2010 2011 2012 ΠΕΕ Μέσες τιμές πώλησης ευρώ/τόνο (δείκτης) 100 109 108 112 Πηγή: Απάντηση στο ερωτηματολόγιο. (105) Οι τιμές πώλησης του ενωσιακού κλάδου παραγωγής στην ενωσιακή αγορά αυξήθηκαν κατά 12 % κατά την εξεταζόμενη περίοδο, πράγμα που οφειλόταν στη μετακύλιση της αύξησης στο κόστος της βασικής πρώτης ύλης (ανιλίνη). 5.5. Απασχόληση και παραγωγικότητα Πίνακας 10 Απασχόληση και παραγωγικότητα 2010 2011 2012 ΠΕΕ Απασχόληση (δείκτης) 100 100 117 117 Παραγωγικότητα εργατικού δυναμικού (δείκτης) 100 88 85 91 Μέσο εργατικό κόστος (δείκτης) 100 105 102 116 Πηγή: Απάντηση στο ερωτηματολόγιο. (106) Το ισοδύναμο εργασίας πλήρους απασχόλησης αυξήθηκε κατά την περίοδο της έρευνας επανεξέτασης κατά 17 %. Το μέσο εργατικό κόστος σημείωσε ανοδική τάση κατά την εξεταζόμενη περίοδο καταγράφοντας αύξηση 16 % κατά την περίοδο της έρευνας επανεξέτασης σε σύγκριση με το 2010. Εφόσον η παραγωγή αυξήθηκε μόλις κατά 7 % όπως αναφέρεται στην αιτιολογική σκέψη 96, η παραγωγικότητα του εργατικού δυναμικού υποχώρησε κατά 9 % κατά την εξεταζόμενη περίοδο. 5.6. Κερδοφορία Πίνακας 11 Κερδοφορία 2010 2011 2012 ΠΕΕ Κερδοφορία (δείκτης) 100 96 20 65 Πηγή: Απάντηση στο ερωτηματολόγιο. (107) Η κερδοφορία του ενωσιακού κλάδου για το ομοειδές προϊόν μειώθηκε κατά την εξεταζόμενη περίοδο και ήταν ελαφρώς χαμηλότερη από το βέλτιστο επίπεδο που ισχυρίστηκε ο ενωσιακός κλάδος παραγωγής, ωστόσο είναι σημαντικό να σημειωθεί ότι παρέμεινε θετική καθ' όλη την εξεταζόμενη περίοδο. (108) Η μείωση της κερδοφορίας οφείλεται κυρίως στην αύξηση του μέσου κόστους παραγωγής, που ανήλθε σχεδόν σε 20 % μεταξύ του 2010 και της περιόδου της έρευνας επανεξέτασης, και η οποία δεν μπόρεσε να αντισταθμιστεί πλήρως από την αύξηση κατά 12 % των τιμών πώλησης όπως αναφέρεται στην αιτιολογική σκέψη 105. 5.7. Επενδύσεις, απόδοση των επενδύσεων και ταμειακές ροές Πίνακας 12 Επενδύσεις, απόδοση των επενδύσεων και ταμειακές ροές 2010 2011 2012 ΠΕΕ Ετήσιες επενδύσεις (δείκτης) - 100 133 57 Απόδοση των επενδύσεων (δείκτης) 100 86 30 103 Ταμειακές ροές (δείκτης) 100 116 68 82 (109) Η έρευνα έδειξε ότι ο ενωσιακός κλάδος παραγωγής δεν μπόρεσε να πραγματοποιήσει επενδύσεις το 2010. Συνεπώς, οι επενδύσεις των επιχειρήσεων παραγωγής σουλφανιλικού οξέος μειώθηκαν κατά 43 % από το 2011 έως τη λήξη της περιόδου της έρευνας επανεξέτασης και ο όγκος τους σε απόλυτους όρους μπορεί να θεωρηθεί χαμηλός, σε σχέση κυρίως με τη δραστηριότητα συντήρησης. Τα συμπεράσματα αυτά συνάδουν με την απόδοση των επενδύσεων και με τη χαμηλή κερδοφορία που επιτεύχθηκε κατά την περίοδο της έρευνας επανεξέτασης. (110) Η απόδοση των επενδύσεων ακολουθεί στενά την τάση της κερδοφορίας το 2011 και 2012. Κατά την περίοδο της έρευνας επανεξέτασης, η απόδοση των επενδύσεων βελτιώθηκε και έφτασε το ίδιο επίπεδο με το 2010 λόγω της αύξησης της κερδοφορίας από το 2012 έως την περίοδο της έρευνας επανεξέτασης (βλέπε πίνακα 11). (111) Οι ταμειακές ροές κατέδειξαν κυμαινόμενη τάση αλλά παρέμειναν θετικές καθ' όλη την εξεταζόμενη περίοδο. Κατά την περίοδο της έρευνας επανεξέτασης, οι ταμειακές ροές μειώθηκαν κατά 18 % σε σύγκριση με το επίπεδο του 2010. Ο ενωσιακός κλάδος παραγωγής δεν ανέφερε δυσκολίες στην αύξηση του κεφαλαίου κατά την εξεταζόμενη περίοδο. 5.8. Μέγεθος του ντάμπινγκ και ανάκαμψη από τις επιπτώσεις των προηγούμενων πρακτικών ντάμπινγκ (112) Όπως συνάγεται από τις παραπάνω αιτιολογικές σκέψεις 41 και 57 έως 60, δεν διαπιστώθηκαν πρακτικές ντάμπινγκ κατά την περίοδο της έρευνας επανεξέτασης από τις ενδιαφερόμενες χώρες. (113) Λαμβάνοντας υπόψη την απουσία εισαγωγών που αποτέλεσαν αντικείμενο ντάμπινγκ από τη ΛΔΚ και την Ινδία, καθώς και την αύξηση των όγκων των πωλήσεων και των τιμών και του ποσοστού χρησιμοποίησης της παραγωγικής ικανότητας στον ενωσιακό κλάδο παραγωγής, συνάγεται το συμπέρασμα ότι τα μέτρα ήταν επιτυχή και ότι ο ενωσιακός κλάδος παραγωγής ανέκαμψε από τις επιπτώσεις των προηγούμενων πρακτικών ντάμπινγκ κατά την εξεταζόμενη περίοδο. Παρατηρήθηκε κάποια υποχώρηση σε ορισμένους δείκτες ζημίας όπως η κερδοφορία και το μερίδιο αγοράς κατά την περίοδο της έρευνας επανεξέτασης, όμως αυτό δεν μπορεί να αποδοθεί στις εισαγωγές από τις ενδιαφερόμενες χώρες λόγω του πολύ χαμηλού επιπέδου τους κατά τη συγκεκριμένη περίοδο. Σε κάθε περίπτωση, οι δείκτες ζημίας που κατέγραψαν αρνητική ανάπτυξη εξακολουθούν να δείχνουν βιώσιμη κατάσταση του ενωσιακού κλάδου παραγωγής. 5.9. Εξαγωγική δραστηριότητα του ενωσιακού κλάδου παραγωγής (114) Ο ενωσιακός κλάδος παραγωγής εξήγαγε μόνον αμελητέους όγκους το 2012 και την περίοδο της έρευνας επανεξέτασης και συνεπώς συνάγεται ότι οι εξαγωγές δεν είχαν αντίκτυπο στην κατάσταση του ενωσιακού κλάδου παραγωγής. 6. Συμπέρασμα σχετικά με την κατάσταση του ενωσιακού κλάδου παραγωγής (115) Ακόμα και αν τα μέσα επίπεδα τιμών που καθορίστηκαν για το υπό εξέταση προϊόν από τη ΛΔΚ και την Ινδία κατά την ΠΕΕ και η σύγκρισή τους με προηγούμενα έτη είναι περιορισμένης αξιοπιστίας λόγω των χαμηλών όγκων των εισαγωγών, παρ' όλα αυτά η έρευνα κατέδειξε ότι το υπό εξέταση προϊόν από τη ΛΔΚ και την Ινδία εισήχθη στην Ένωση σε τιμές χωρίς ντάμπινγκ. (116) Το μερίδιο αγοράς του ενωσιακού κλάδου παρέμεινε αρκετά σταθερό και οι όγκοι που απώλεσαν οι ενδιαφερόμενες χώρες αντισταθμίστηκαν από εισαγωγές από τις ΗΠΑ σε επίπεδο τιμών παρεμφερές με εκείνο του ενωσιακού κλάδου παραγωγής. Ο ενωσιακός κλάδος παραγωγής ήταν σε θέση να αυξήσει τους όγκους πωλήσεών του και τις μέσες τιμές πώλησης και να επιτύχει ποσοστά που προσεγγίζουν τη βέλτιστη χρησιμοποίηση της παραγωγικής ικανότητας. (117) Η συγκρατημένη υποχώρηση του μεριδίου αγοράς και της κερδοφορίας του ενωσιακού κλάδου παραγωγής δεν μπορεί να αποδοθεί στις κινεζικές και ινδικές εισαγωγές όπως εξηγείται στην αιτιολογική σκέψη 113 ανωτέρω. (118) Συνεπώς συνάγεται ότι ο ενωσιακός κλάδος παραγωγής δεν υπέστη υλική ζημία κατά την περίοδο της έρευνας επανεξέτασης. (119) Αν και ο ενωσιακός κλάδος παραγωγής έκανε κάποιες παρατηρήσεις όσον αφορά την ανάλυση ζημίας, οι οποίες εξετάστηκαν παραπάνω στις αιτιολογικές σκέψεις 89-90, 98-99 και 103-104, συμφώνησε με το γενικό συμπέρασμα όσον αφορά την έλλειψη σημαντικής ζημίας ιδίως κατά την ΠΕΕ. 7. Πιθανότητα επανάληψης της ζημίας (120) Για την εκτίμηση της πιθανότητας επανάληψης της ζημίας είναι σημαντικό να επισημανθεί ότι υπό τη βέλτιστη χρησιμοποίηση της παραγωγικής ικανότητας -ου επιτεύχθηκε κατά την περίοδο της έρευνας επανεξέτασης- ο ενωσιακός κλάδος παραγωγής δεν ήταν σε θέση να ικανοποιήσει την ενωσιακή κατανάλωση στο σύνολό της και, συνεπώς, σημαντικό μέρος της ενωσιακής κατανάλωσης χρειάστηκε να καλυφθεί με εισαγωγές. (121) Επιπλέον, ο ενωσιακός κλάδος παραγωγής παράγει μόνο καθαρό σουλφανιλικό οξύ, πράγμα που σημαίνει ότι οι χρήστες που προτιμούν σουλφανιλικό οξύ τεχνικής καθαρότητας για την παραγωγή τους θα πρέπει να στραφούν στις εισαγωγές. (122) Επιπρόσθετα, ο ενωσιακός κλάδος παραγωγής είχε σχεδόν σταθερό μερίδιο αγοράς με πωλήσεις σε αρκετούς μόνιμους πελάτες. Η έρευνα αποκάλυψε ότι για ορισμένους χρήστες οι προμηθευτές σουλφανιλικού οξέος πρέπει να αναλάβουν αυστηρή και δαπανηρή διαδικασία πιστοποίησης/επαλήθευσης, πράγμα που καθιστά δυσχερέστερες τις αλλαγές από τον έναν προμηθευτή στον άλλον. (123) Ακριβώς στο πλαίσιο αυτό αναλύθηκε η πιθανότητα επανάληψης της ζημίας σε περίπτωση που επιτραπεί η λήξη της ισχύος των τρεχόντων μέτρων σύμφωνα με το άρθρο 11 παράγραφος 2 του βασικού κανονισμού. 7.1. ΛΔΚ (124) Εφόσον κανείς από τους κινέζους παραγωγούς-εξαγωγείς δεν συνεργάστηκε στην έρευνα, τα συμπεράσματα όσον αφορά τη ΛΔΚ έπρεπε να βασίζονται στα βέλτιστα στοιχεία που διατίθενται σύμφωνα με το άρθρο 18 του βασικού κανονισμού, ιδίως την αίτηση επανεξέτασης ενόψει της λήξης ισχύος των μέτρων. (125) Όπως αναφέρθηκε ήδη στις αιτιολογικές σκέψεις 63 και 75, οι κινέζοι παραγωγοί κατέχουν σημαντική πλεονάζουσα ικανότητα παραγωγής σουλφανιλικού οξέος και υπάρχει πιθανότητα επανάληψης πρακτικών ντάμπινγκ. (126) Επιπλέον, όπως αναφέρθηκε στις αιτιολογικές σκέψεις 64 και 87, οι διαθέσιμες πληροφορίες υποδήλωναν ότι η ΛΔΚ είχε πωλήσει πρόσφατα αυξημένες ποσότητες σουλφανιλικού οξέος στην Ινδία σε τιμές χαμηλότερες εκείνων του ενωσιακού κλάδου παραγωγής. (127) Τέλος, οι στατιστικές σχετικά με τις κινεζικές αγορές στην ινδική αγορά, όπως παρουσιάστηκαν στην αιτιολογική σκέψη 64, φαίνεται να υποδεικνύουν ότι η Κίνα ενδιαφέρεται κατά κύριο λόγο για την πώληση καθαρού σουλφανιλικού οξέος το οποίο, εάν διοχετευτεί στην αγορά της Ένωσης, θα μπορούσε να έρθει σε άμεσο ανταγωνισμό με τις πωλήσεις του ενωσιακού παραγωγού. (128) Όλοι αυτοί οι παράγοντες δείχνουν από κοινού ότι η ΛΔΚ θα μπορούσε να εξάγει ταχέως σημαντικές ποσότητες σουλφανιλικού οξέος σε τιμές ντάμπινγκ στην ενωσιακή αγορά χωρίς καν να χρειαστεί να επαναπροσανατολίσει τις πωλήσεις της από άλλες χώρες σε περίπτωση λήξης ισχύος των μέτρων. Η ενωσιακή αγορά είναι ελκυστική ως προς τις τιμές και οι κινέζοι εξαγωγείς θα μπορούσαν να πραγματοποιούν οικονομίες κλίμακας αυξάνοντας την παραγωγή τους. Εάν συνέβαινε αυτό, ο ενωσιακός κλάδος παραγωγής θα αντιμετώπιζε άμεση υποχώρηση των πωλήσεων του και των τιμών πώλησης, πράγμα που με τη σειρά του θα επηρέαζε τη χρησιμοποίηση της παραγωγικής ικανότητας και την κερδοφορία. Σε περίπτωση που οι συγκεκριμένοι δείκτες ζημίας επιδεινώνονταν, η ανάκαμψη του ενωσιακού κλάδου παραγωγής θα αναστρεφόταν ταχέως και θα επερχόταν υλική ζημία. 7.2. Ινδία (129) Όσον αφορά την Ινδία, όπως αναφέρθηκε ανωτέρω στην αιτιολογική σκέψη 76, δεν υπάρχει πιθανότητα επανάληψης πρακτικών ντάμπινγκ σε περίπτωση που επιτραπεί η λήξη της ισχύος των τρεχόντων μέτρων. Βάσει αυτού του πορίσματος, δεν είναι αναγκαία η ανάλυση της πιθανότητας επανάληψης της ζημίας. 8. Συμπέρασμα σχετικά με την επανάληψη της ζημίας (130) Λαμβανομένων υπόψη των πορισμάτων της έρευνας όπως εξηγείται στις αιτιολογικές σκέψεις ανωτέρω, η έλλειψη μέτρων θα οδηγούσε κατά πάσα πιθανότητα σε σημαντική αύξηση των εξαγωγών από τη ΛΔΚ σε χαμηλές τιμές, επηρεάζοντας αρνητικά τη χρηματοοικονομική απόδοση του ενωσιακού κλάδου παραγωγής και επιφέροντας επανάληψη υλικής ζημίας. (131) Η πιθανότητα επανάληψης της ζημίας σε σχέση με την Ινδία δεν αναλύθηκε, λόγω του αρνητικού πορίσματος όσον αφορά την επανάληψη πρακτικών ντάμπινγκ από την Ινδία. E. ΣΥΜΦΕΡΟΝ ΤΗΣ ΕΝΩΣΗΣ 1. Εισαγωγή (132) Όσον αφορά τα μέτρα αντιντάμπινγκ στις εισαγωγές σουλφανιλικού οξέος από την Ινδία, συνάγεται το συμπέρασμα ότι δεν υπήρξε πιθανότητα επανάληψης πρακτικών ντάμπινγκ. Συνεπώς, δεν είναι αναγκαίος κανένας προσδιορισμός όσον αφορά το συμφέρον της Ένωσης. (133) Στην περίπτωση της Κίνας, σύμφωνα με το άρθρο 21 του βασικού κανονισμού, εξετάστηκε κατά πόσον η διατήρηση των ισχυόντων μέτρων θα ήταν αντίθετη προς το συμφέρον της Ένωσης στο σύνολό του. Ο προσδιορισμός του συμφέροντος της Ένωσης βασίστηκε σε εκτίμηση των διαφόρων εμπλεκόμενων συμφερόντων, συγκεκριμένα εκείνων του ενωσιακού κλάδου παραγωγής, των εισαγωγέων και των χρηστών. Δόθηκε η δυνατότητα στα ενδιαφερόμενα μέρη να γνωστοποιήσουν τις απόψεις τους σύμφωνα με το άρθρο 21 παράγραφος 2 του βασικού κανονισμού. 2. Συμφέρον του ενωσιακού κλάδου παραγωγής (134) Όπως εξηγήθηκε στην αιτιολογική σκέψη 113, τα μέτρα ήταν επιτυχή και επέτρεψαν στον ενωσιακό κλάδο παραγωγής να παγιώσει τη θέση του. Παράλληλα, συνάγεται επίσης ανωτέρω στην αιτιολογική σκέψη 130 ότι ο ενωσιακός κλάδος παραγωγής θα μπορούσε πιθανόν να γνωρίσει σοβαρή επιδείνωση της κατάστασής του σε περίπτωση που επιτραπεί η λήξη της ισχύος των μέτρων αντιντάμπινγκ κατά της Κίνας. Συνεπώς, συνάγεται το συμπέρασμα ότι η συνέχιση των μέτρων κατά της Κίνας θα ωφελούσε τον ενωσιακό κλάδο παραγωγής. 3. Συμφέρον των χρηστών (135) Όλοι οι γνωστοί χρήστες ενημερώθηκαν για την έναρξη της επανεξέτασης. Η Επιτροπή έλαβε τέσσερις πλήρεις απαντήσεις στο ερωτηματολόγιο και τρεις μερικές απαντήσεις/παρατηρήσεις από χρήστες σουλφανιλικού οξέος. Με βάση αυτά τα στοιχεία διαπιστώθηκε ότι ο αντίκτυπος του κόστους του υπό εξέταση προϊόντος στο κόστος παραγωγής των κατάντη προϊόντων ποικίλλει σημαντικά μεταξύ χρηστών ανάλογα με τον τύπο του κατάντη προϊόντος. (136) Ορισμένοι χρήστες (παραγωγοί φαρμακευτικών προϊόντων και βαφών ειδικών χρήσεων) παραδέχτηκαν ότι το σουλφανιλικό οξύ διαδραματίζει μόνο περιθωριακό ρόλο στο κόστος παραγωγής τους και συνεπώς εκτιμάται ότι τα μέτρα δεν έχουν βασικά αντίκτυπο στο κόστος παραγωγής ή τις τιμές τους. (137) Για άλλους χρήστες (παραγωγοί πρόσθετων σκυροδέματος και φθοριζόντων λευκαντικών) όμως, το σουλφανιλικό οξύ αντιστοιχούσε σε 4 % έως 12 % του κόστους παραγωγής των κατάντη προϊόντων τους. Οι εν λόγω χρήστες ανέφεραν επίσης ζημίες κατά την περίοδο της έρευνας επανεξέτασης και ισχυρίστηκαν ότι οι ισχύοντες δασμοί ευθύνονται εν μέρει για τη δυσχερή κατάστασή τους. (138) Όσον αφορά τον συγκεκριμένο ισχυρισμό, πρέπει να σημειωθεί ότι οι εισαγωγές από τη ΛΔΚ ήταν σχεδόν ανύπαρκτες κατά την περίοδο της έρευνας επανεξέτασης και συνεπώς οι δασμοί κατά της Κίνας, που θα διασφάλιζαν ένα θεμιτό επίπεδο τιμών στην ενωσιακή αγορά, δεν συνεπάγονταν επιπλέον κόστος για τους χρήστες κατά την εξεταζόμενη περίοδο και τοιουτοτρόπως ίσως να μην εξηγούσαν τις δυσκολίες που αντιμετώπιζαν οι συγκεκριμένοι χρήστες. Η αύξηση της τιμής του ομοειδούς προϊόντος κατά την εξεταζόμενη περίοδο οφειλόταν στην αύξηση του κόστους παραγωγής λόγω της αύξησης της τιμής της βασικής πρώτης ύλης, όπως αναφέρθηκε στις αιτιολογικές σκέψεις 105 και 108. Η κατάργηση των ισχυόντων δασμών κατά των εισαγωγών σουλφανιλικού οξέος από την Ινδία, όπως προτείνεται από τον παρόντα κανονισμό, θα πρέπει να διευκολύνει άμεσα την πρόσβαση σε μια επιπλέον πηγή εφοδιασμού σουλφανιλικού οξέος στην ενωσιακή αγορά σε ανταγωνιστικές τιμές και επομένως θα είναι προς το συμφέρον των χρηστών. Συνεπώς, εκτιμάται ότι η διατήρηση των μέτρων όσον αφορά την Κίνα δεν θα προκαλέσει δυσανάλογες δυσχέρειες σε χρήστες στο μέλλον. 4. Συμφέρον των εισαγωγέων (139) Όλοι οι γνωστοί εισαγωγείς ενημερώθηκαν για την έναρξη της επανεξέτασης. Ένας εισαγωγέας του υπό εξέταση προϊόντος παρείχε μερική απάντηση στο ερωτηματολόγιο στην οποία υποστήριξε ότι το σουλφανιλικό οξύ δεν διαδραματίζει σημαντικό ρόλο στη δραστηριότητά του. Κανένας άλλος εισαγωγέας δεν απάντησε στο ερωτηματολόγιο ή δεν παρείχε οποιοδήποτε γραπτό σχόλιο ή παρατήρηση. Ελλείψει περαιτέρω συνεργασίας από τους εισαγωγείς, συνάγεται ότι η διατήρηση των μέτρων που επιβάλλονται στις εισαγωγές από τη ΛΔΚ δεν θα ήταν αντίθετη προς το συμφέρον τους. 5. Συμπέρασμα (140) Με βάση τα ανωτέρω, συνάγεται το συμπέρασμα ότι δεν υπάρχουν σημαντικοί λόγοι που να άπτονται του συμφέροντος της Ένωσης για τη μη διατήρηση των ισχυόντων μέτρων αντιντάμπινγκ κατά της ΛΔΚ. ΣΤ. ΔΙΑΤΗΡΗΣΗ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ ΚΑΤΑ ΤΗΣ ΛΔΚ ΚΑΙ ΛΗΞΗ ΙΣΧΥΟΣ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ ΚΑΤΑ ΤΗΣ ΙΝΔΙΑΣ (141) Όλα τα μέρη ενημερώθηκαν για τα ουσιώδη γεγονότα και το σκεπτικό βάσει των οποίων θεωρείται ενδεδειγμένο να διατηρηθούν οι ισχύοντες δασμοί αντιντάμπινγκ στις εισαγωγές σουλφανιλικού οξέος από τη ΛΔΚ και να καταργηθούν στις εισαγωγές από την Ινδία. Τα ενδιαφερόμενα μέρη είχαν επίσης τη δυνατότητα να υποβάλουν τις παρατηρήσεις τους σε συνέχεια της εν λόγω ενημέρωσης. Οι παρατηρήσεις και τα σχόλια ελήφθησαν δεόντως υπόψη, εφόσον κρίθηκαν δικαιολογημένα. (142) Από τα ανωτέρω συνάγεται ότι, όπως προβλέπεται στο άρθρο 11 παράγραφος 2 του βασικού κανονισμού, τα μέτρα αντιντάμπινγκ που εφαρμόζονται στις εισαγωγές σουλφανιλικού οξέος καταγωγής Κίνας θα πρέπει να διατηρηθούν και τα μέτρα αντιντάμπινγκ που εφαρμόζονται στις εισαγωγές σουλφανιλικού οξέος καταγωγής Ινδίας θα πρέπει να καταργηθούν. Η απόφαση της Επιτροπής με την οποία αποδέχεται την ισχύουσα ανάληψη υποχρέωσης όσον αφορά εισαγωγές σουλφανιλικού οξέος από την Kokan θα πρέπει επίσης να καταργηθεί. (143) Λαμβάνοντας υπόψη το γεγονός ότι η ανάκαμψη του ενωσιακού κλάδου παραγωγής είναι πρόσφατη, εάν λάβει σχετικό αίτημα από τον ενωσιακό παραγωγό, η Επιτροπή θα παρακολουθεί τις εισαγωγές του υπό εξέταση προϊόντος. Η διάρκεια της παρακολούθησης θα είναι δύο έτη από την έκδοση του παρόντος κανονισμό. (144) Η διατήρηση των μέτρων που προβλέπονται στον παρόντα κανονισμό κατά της Κίνας και η κατάργηση των μέτρων κατά της Ινδίας είναι σύμφωνες με τη γνώμη της επιτροπής που συστάθηκε βάσει του άρθρου 15 παράγραφος 1 του βασικού κανονισμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές σουλφανιλικού οξέος που υπάγεται στον κωδικό ΣΟ ex 2921 42 00 (κωδικός TARIC 2921420060) καταγωγής Λαϊκής Δημοκρατίας της Κίνας. 2. Ο οριστικός δασμός αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την καταβολή δασμού, για τα προϊόντα που περιγράφονται στην παράγραφο 1 έχει ως εξής: Χώρα Οριστικός δασμός (%) Λαϊκή Δημοκρατία της Κίνας 33,7 3. Ο οριστικός δασμός αντιντάμπινγκ στις εισαγωγές σουλφανιλικού οξέος που υπάγεται στον κωδικό ΣΟ ex 2921 42 00 (κωδικός TARIC 2921420060) καταγωγής Ινδίας καταργείται και τερματίζεται η διαδικασία σχετικά με τις εν λόγω εισαγωγές. 4. Η απόφαση 2006/37/ΕΚ της Επιτροπής για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και αντεπιδοτήσεων όσον αφορά τις εισαγωγές σουλφανιλικού οξέος από την Kokan Synthetics & Chemicals Pvt. Ltd. (Ινδία) καταργείται. 5. Εφαρμόζονται οι διατάξεις που ισχύουν για τους τελωνειακούς δασμούς, εκτός αν ορίζεται διαφορετικά. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2014.

Classification Labels:
986
703
36
1164
249

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 539
956
3584
8367
2848
614
1362
c_964c9649
11

EuroVoc IDs (Expanded): 539
956
3584
8367
2848
614
1362
c_964c9649
11

Dataset Source: meu

Split: test